SKRIFTLIG FORESPØRGSEL E-1519/99

af Roberta Angelilli (UEN) til Kommissionen

(1. september 1999)

Om: Anvendelse af direktiverne om affald vedrørende tekstilaffald i Prato

Den italienske regering har for nylig udarbejdet en forordning, hvorefter tekstilaffald i forbindelse med bortskaffelse betragtes som et særligt affaldsprodukt. Imidlertid tages der i forordningen ikke højde for Prato tekstilområdets særlige karakter, og det kan bringe snesevis af lokale virksomheder i alvorlige vanskeligheder, hvis den gennemføres med alt for stor strenghed.

Det pågældende tekstilaffald kan således betragtes som affald, så snart det forlader fabrikken, men udgør rent faktisk et råmateriale for en stor del af produktionen i området.

Det er derfor klart, at anvendelsen af direktiv 91/0156/EØF(1) og 91/0689/EØF(2) ikke vil være relevant i tilfælde af denne særlige slags tekstilaffald.

1. Bør Kommissionen ikke anmode om en udsættelse af forordningen (som træder i kraft den 30. juni 2000) og af en eventuel overtrædelsesprocedure, der måtte blive indledt på grund af manglende gennemførelse af de pågældende europæiske direktiver?

2. Bør Kommissionen ikke se nærmere på den egentlige art af dette tekstilaffald og dets klassificering som særligt affald, eventuelt ved at høre de berørte virksomheder og arbejdstagere samt arbejdsmarkedets parter?

3. Kan Kommissionen udtale sig generelt om spørgsmålet?

(1) EFT L 78 af 26.3.1991, s. 32.

(2) EFT L 377 af 31.12.1991, s. 20.

Svar afgivet på Kommissionens vegne af Margot Wallström

(8. oktober 1999)

Artikel 1 i Rådets direktiv 75/0442/EØF om affald(1), som ændret ved direktiv 91/0156/EØF, lyder som følger: I dette direktiv forstås ved affald ethvert stof eller enhver genstand, som henhører under kategorierne i bilag I, og som indehaveren skiller sig af med eller agter eller er forpligtet til at skille sig af med. I artikel 1, stk. 3, i direktiv 91/0689/EØF om farligt affald henvises der til denne definition.

På grundlag af denne definition samt EF-domstolens fortolkning heraf kan tekstilaffald ikke udelukkes fra anvendelsesområdet for Fællesskabets affaldslovgivning. I sin dom af 25. juni 1997 i sag nr. C-304/94, 330/94, 342/94 og 224/95 udtalte Domstolen: Begrebet affald i Rådets direktiv 75/0442/EØF, som ændret ved direktiv 91/0156/EØF, og omhandlet i artikel 1, litra 3), i Rådets direktiv 91/0689/EØF om farligt affald og i artikel 2, litra a), i forordning (EØF) 0259/93 om overvågning af og kontrol med overførsel af affald inden for, til og fra Det Europæiske Fællesskab, skal ikke forstås sådan, at stoffer og genstande, som kan genudnyttes økonomisk, er udelukket herfra, heller ikke selv om de pågældende materialer er genstand for økonomiske transaktioner eller figurerer på offentlige eller private handelsfortegnelser.

I lyset af ovenstående og på grundlag af de informationer og begrundelser, det ærede medlem har fremført, mener Kommissionen ikke, at det italienske udkast til dekret om karakterisering af tekstilaffald som særligt affald er i strid med Fællesskabets affaldsbestemmelser. Kommissionen må dog først gennemgå den endelige tekst til dekretet, før den kan udtale sig om dette spørgsmål. De firmaer samt arbejdsmarkedets parter, der måtte være involveret i sagen, kender udmærket til den ovennævnte kendelse fra Domstolen, som har forret med hensyn til fortolkning af fællesskabsretten, for så vidt angår definitionen af begrebet affald i Fællesskabets lovgivning.

(1) EFT L 194 af 25.7.1975.